Մարկուս Պեդերսեն

Մարկուս Պեդերսեն (, հունիսի 8, 1990 թվական, Համար, Նորվեգիա), նորվեգացի ֆուտբոլիստ, նորվեգական «Ստրյոմգոդսետ» ֆուտբոլային ակումբի և Նորվեգիայի ֆուտբոլի ազգային հավաքականի հարձակվող։

Ակումբային կարիերա

«Համ-Կամ» 

Պեդերսենը ծնվել է Համարում և սկսել է իր ֆուտբոլային կարիերան տեղի «Համ-Կամ» ֆուտբոլային ակումբի երիտասարդական կազմում։ Իր առաջին հանդիպումը մեծերի թիմում նա անցկացրել է 14 տարեկան հասակում։ 2007 թվականին Մարկուսը ընդգրկվում է ակումբի մրցաշրջանային հայտացուցակում, սակայն այդպես էլ տարվա ընթացքում խաղադաշտ դուրս չի գալիս։ Ապրիլի 9-ին «Սկեյդի» դեմ խաղում նա «Համ-Կամի» կազմում կատարում է իր պաշտոնական նորամուտը։ 2008 թվականի հուլիսի 9-ին «Ռուսենբորգի» հետ հանդիպման ժամանակ Պեդերսենը հեղինակում է իր առաջին գնդակը նորվեգական ակումբի կազմում։ Այդ գոլը Պեդերսենի առաջինը լինելուց բացի նաև խաղում դառնում է հաղթական։ Հաջող նորամուտից հետո նորվեգացին վնասվածք է ստանում և չի կարողանում շարունակել իր ելույթները 2008-2009 ֆուտբոլային մրցաշրջանում։

«Ստրյոմգոդսետ» 

2009 թվականի հունվարին Մարկուսը տեղափոխվում է «Ստրյոմգոդսետ»։ Մարտի 15-ին «Ստարտի» դեմ խաղում նա նոր թիմի կազմում կատարում է իր նորամուտը Նորվեգիայի ֆուտբոլի առաջնությունում։ Այս խաղում Պեդերսենը դուբլի հեղինակ է դառնում և օգնում է իր ակումբին խաղն ավարտել ոչ-ոքիով։ Մինչև մրցաշրջանի ավարտը նա աչքի է ընկնում ևս երեք անգամ։ 2010 թվականի մրցաշրջանը Մարկուսի համար շատ հաջող է դասավորվում։ 16 հանդիպումներում նա դառնում է 7 գոլի հեղինակ և այդպիսով առաջնության լավագույն ռմբարկուների շարքում զբաղեցնում է երկրորդ հորիզոնականը։ Հարձակվողով սկսում են հետաքրքրվել շատ ակումբներ, սակայն մինչև ձմեռային տրանսֆերային պատուհանի բացումը ստացած վնասվածքը նրան խանգարում է նոր թիմ տեղափոխվելու հարցում։

«Վիտես» և վարձավճարներ 

2010 թվականի օգոստոսի 30-ին Պեդերսենը չորս տարի ժամկետով պայմանագիր է կնքում նիդերլանդական «Վիտեսի» հետ։ Տրանսֆերի արժեքը կազմում է 1,2 մլն եվրո։ Հոկտեմբերի 24-ին «Ուտրեխտի» դեմ խաղում նորվեգացին կատարում է իր նորամուտը Նիդերլանդների ֆուտբոլի առաջնությունում։ Չնայած այն բանին, որ «Վիտեսը» պարտվում է, և Մարկուսը դուրս է գալիս խաղադաշտ միայն երկրորդ խաղակեսում, այնուամենայնիվ նորվեգացին լավագույնն էր խաղադաշտում, և նա կարողանում է խփել այդ խաղում «Վիտեսի» միակ գոլը։ Նոյեմբերի 14-ին «ՎՎՎ-Վենլոյի» դեմ խաղում Պեդերսենը երկու րոպեների ընթացքում դուբլ է ձևակերպում։ Ինչպես և նախորդ ակումբներում, այնպես էլ այստեղ Մարկուսը «պայքարում էր» վնասվածքների դեմ։

Հաջող և վնասվածքներով լեցուն իր առաջին մրցաշրջանից հետո Մարկուսը սկսում է քիչ հայտավորվել թիմի հիմնական կազմում և 2012 թվականի սկզբում վերադառնում է հայրենիք, որտեղ կնքված կես տարի ժամկետ ունեցող վարձավճարային պայմանագրով սկսում է հանդես գալ «Վոլերենգայի» կազմում։ Մարտի 25-ին «Հյոուգեսունի» դեմ խաղում նա կատարում է իր նորամուտը նոր ակումբի կազմում։ Մեկ շաբաթ անց Մարկուսը, գրավելով իր նախկին ակումբի՝ «Ստրյոմգոդսետի» դարպասը, հեղինակում է իր նորամուտային գոլը։ Հուլիսի 22-ին «Ստաբեկի» դեմ խաղում Մարկուսը անպատվում է հակառակորդ թիմի երկրպագուներին, ինչի համար նույն թվականի օգոստոսին պատժվում է Նորվեգիայի ֆուտբոլի ֆեդերացիայի կողմից։ «Վոլերենգայի» կազմում Մարկուսն անցկացնում է 15 հանդիպում և դառնում է 8 գոլի հեղինակ։

2012 թվականի ամռանը Պեդերսենը կրկին վարձավճարային պայմանագիր է կնքում։ Մարկուսի նոր թիմն է դառնում «Օդենսեն»։ Սեպտեմբերի 2-ին «Կոպենհագենի» դեմ խաղում նորվեգացին կատարում է իր նորամուտը դանիական առաջնությունում։ Սեպտեմբերի 30-ին «Օրհուսի» դեմ խաղում Պեդերսենը հեղինակում է իր նորամուտային գնդակը։ Վարձավճարային պայմանագրի ժամկետի լրանալուց հետո Մարկուսը լիարժեք պայմանագիր է կնքում «Օդենսեի» հետ։

2013 թվականի ամռանը Մարկուսը վարձավճարային իրավունքներով տեղափոխվում է անգլիական «Բարնսլի»։ Օգոստոսի 24-ին «Բլեքբեռն Ռովերսի» դեմ խաղում Մարկուսը կատարում է իր նորամուտը Չեմպիոնշիպում։ Իսկ օգոստոսի 31-ին կայացած «Հադերսֆիլդ Թաունի» դեմ խաղում Պեդերսենը հեղինակում է իր առաջին գնդակը անգլիական թիմի կազմում։

Վերադարձ Նորվեգիա 

Վարձավճարային պայմանագրի ժամկետի լրանալուց հետո Մարկուսը տեղափոխվում է «Բրան»։ 2014 թվականի օգոստոսի 17-ին կայացած «Ռուսենբորգի» դեմ խաղում Պեդերսենը կատարում է իր նորամուտը նոր թիմի կազմում։ Այդ նույն խաղում նորվեգացին նաև հեղինակում է իր առաջին գնդակը «Բրանի» կազմում։ 2015 թվականի ամառվանից Մարկուսը կրկին հանդես է գալիս «Ստրյոմգոդսետի» կազմում։

Միջազգային կարիերա 

Պեդերսենը հանդես է եկել Նորվեգիայի տարբեր տարիքայինների հավաքականներում։ 2013 թվականի հունվարի 8-ին կայացած ՀԱՀ ֆուտբոլի ազգային հավաքականի դեմ ընկերական խաղում նա կատարում է իր նորամուտը Նորվեգիայի ազգային հավաքականի կազմում։ Նոյեմբերի 15-ին Դանիայի ազգային հավաքականի դեմ խաղում Մարկուսը հեղինակում է իր առաջին գնդակը երկրի ազգային հավաքականի կազմում։

2013 թվականի հունիսին Պեդերսենը հայտավորվում է Նորվեգիայի երիտասարդական հավաքականի հայտացուցակում՝ մասնակցելու Իսրայելում կայանալիք Եվրոպայի երիտասարդական առաջնությանը։ Հունիսի 5-ին` բացման և առաջնության հյուրընկալողների դեմ խաղում Մարկուսը երկու գոլի հեղինակ է դառնում և փրկում է երկրի ազգային հավաքականին պարտությունից։ Առաջնության շրջանակներում Մարկուսը նաև մասնակցում է նաև Իսպանիայի և Անգլիայի երիտասարդական հավաքականների դեմ խաղերին։

Կարիերայի վիճակագրություն

Ծանոթագրություններ

Արտաքին հղումներ 
 Ֆուտբոլիստի էջը soccerway.com կայքում 
 Player info  at hamkam.no
 Player info  at godset.no
 Transfer Rumours  at soccervoice.com
 Transfer Rumours at chroniclelive.co.uk

Նորվեգացի ֆուտբոլիստներ
Նորվեգիայի հավաքականի ֆուտբոլիստներ
Ֆուտբոլի հարձակվողներ
Անգլիայի լեգեոներ ֆուտբոլիստներ